Alboraia contracta 4 persones per a formar a 60 persones desocupades i facilitar la seua reincorporació al mercat laboral
15 de setembre de 2022

L'Ajuntament d'Alboraia formarà i orientarà a un total de 60 persones desocupades de llarga duració i majors de 45 anys amb la finalitat de facilitar la seua reinserció en el mercat laboral. Ho farà a través del programa ILDELD, destinada a col·lectius vulnerables dins del Pla de Recuperació, Transformació i Resiliència que gestiona la Generalitat Valenciana i procedeix de la Unió Europea, de la qual s'ha rebut un pressupost de 360.000 euros.

Per a dur a terme la iniciativa, el Consistori ha contractat dos tècnics d'orientació, un auxiliar administratiu i un docent, un equip que s'encarregarà d'atendre les 60 persones desocupades durant 12 mesos amb un mínim de 120 hores d'orientació i 160 de formació per a cada usuari. L'alcalde, Miguel Chavarría, els ha donat la benvinguda i animat a conéixer com funciona una administració pública durant l'experiència, així com a "treballar per a atendre amb el millor servei als nostres veïns i veïnes".

Les accions formatives contemplen gestió logística, màrqueting en l'activitat comercial, comunicació en llengües estrangeres (anglés) i manipulació d'aliments. Qualsevol persona desocupada de llarga duració i major de 45 anys poden sol·licitar des de hui mateix participar en el procés de selecció que es durà a terme a través de l'Agència de Desenvolupament local (c/ Canonge Julià, 33 o 96 186 93 50), entitat dependent de la regidoria de Desenvolupament Econòmic, Treball, Comerç i Consum que encapçala Sebastián Torres. A més, es gestionaran ajudes a la conciliació i al transport per a les persones seleccionades.